Broj: 711-I-606-P-287-19/20-05-8

Zagreb, 21. veljače 2020.g.

**Povjerenstvo za odlučivanje o sukobu interesa** (u daljnjem tekstu: Povjerenstvo) u sastavu Nataše Novaković kao predsjednice Povjerenstva te Tončice Božić, Davorina Ivanjeka, Aleksandre Jozić-Ileković i Tatijane Vučetić kao članova Povjerenstva, na temelju članka 39. stavka 1. Zakona o sprječavanju sukoba interesa („Narodne novine“ broj 26/11., 12/12., 126/12., 48/13., 57/15., i 98/19. u daljnjem tekstu: ZSSI), **na temelju** **neanonimne prijave o mogućem sukobu interesa podnesene protiv dužnosnika Silvana Hrelje, zastupnika u Hrvatskom saboru,** na 79. sjednici, održanoj 21. veljače 2020.g., donosi sljedeću:

 **ODLUKU**

 **Postupak za odlučivanje o sukobu interesa protiv dužnosnika Silvana Hrelje, zastupnika u Hrvatskom saboru, povodom navoda da kao zastupnik u Hrvatskom saboru nije poduzeo potrebne radnje s ciljem obeštećenja umirovljenika te stoga nije opravdao povjerenje umirovljenika niti zaslužio primanje zastupničke plaće kao i povodom navodnog pogodovanju trgovačkom društvu Royal međugeneracijska solidarnost d.d., neće se pokrenuti, s obzirom da navodi iz prijave ne upućuju na moguću povredu odredbi ZSSI-a.**

Obrazloženje

Povjerenstvo je 19. rujna 2019.g. pod brojem: 711-U-3206-P-287/19-01-1 zaprimilo neanonimnu prijavu protiv dužnosnika Silvana Hrelje, zastupnika u Hrvatskom saboru, povodom koje je otvoren predmet pod brojem P-287/19.

U prijavi se u bitnome navodi da dužnosnik Silvano Hrelja kao zastupnik u Hrvatskom saboru nije aktivno djelovao i poduzeo odgovarajuće radnje s ciljem obeštećenja umirovljenika te se navode konkretni novčani iznosi koji su trebali biti isplaćeni umirovljenicima, što nikad nije učinjeno. Podnositelj prijave stoga smatra da navedeni dužnosnik nije opravdao plaću koju prima kao zastupnik u Hrvatskom saboru te je izdao povjerenje umirovljenika. U prijavi se još navodi da je dužnosnik Silvano Hrelja radio u interesu privatnog osiguravajućeg društva Royal međugeneracijska solidarnost d.d.

Člankom 39. stavkom 1. ZSSI-a propisano je da Povjerenstvo može pokrenuti postupak iz svoje nadležnosti na temelju svoje odluke, povodom vjerodostojne, osnovane i neanonimne prijave ili u slučajevima kada raspolaže saznanjima o mogućem sukobu interesa dužnosnika. O pokretanju ili nepokretanju postupka Povjerenstvo donosi pisanu odluku.

Člankom 3. stavkom 1. podstavkom 3. ZSSI-a propisano je da su zastupnici u Hrvatskom saboru dužnosnici u smislu ZSSI-a, stoga je i Silvano Hrelja povodom obnašanja dužnosti zastupnika u 6., 7., 8. i 9. sazivu Hrvatskoga sabora obvezan postupati sukladno odredbama ZSSI-a.

S obzirom da su navodi iz prijave općeniti te da u prijavi nisu navedene konkretne okolnosti iz kojih bi proizlazila moguća povreda odredbi ZSSI-a, Povjerenstvo je dopisom od 7. siječnja 2020.g. pozvalo podnositelja prijave da dopuni prijavu saznanjima o konkretnom postupanju dužnosnika Silvana Hrelje koje upućuje na moguću povredu neke od odredbi ZSSI-a.

Podnositelj prijave dostavio je dana 27. siječnja 2020.g. dopunu prijave u kojoj se u bitnome ponavljaju navodi iz prijave.

Povjerenstvo je izvršilo uvid u podatke sudskog registra Trgovačkog suda u Zagrebu te utvrdilo da je pod matičnim brojem subjekta: 080004339, OIB: 69223811952 upisano trgovačko društvo Royal međugeneracijska solidarnost d.d. u likvidaciji. Dužnosnik Silvano Hrelja nije upisan kao član nadzornog odbora niti kao upravitelj/likvidator navedenog trgovačkog društva. Uvidom u podatke povijesnog izvatka iz sudskog registra utvrđeno je da dužnosnik Silvano Hrelja prethodno nije bio upisan niti kao osoba ovlaštena za zastupanje navedenog trgovačkog društva.

Povjerenstvo je izvršilo uvid i u rješenje Upravnog vijeća Hrvatske agencije za nadzor financijskih usluga od 1. srpnja 2016.g. objavljeno na mrežnim stranicama navedene Agencije kojim se društvu Royal međugeneracijska solidarnost d.d. zabranjuje obavljanje poslova iz nadležnosti društva za dokup mirovine.

Navedena Agencija na svojim je stranicama objavila i upozorenje za javnost kojim se upozoravaju svi korisnici i potencijalni korisnici mirovinskog osiguranja da trgovačko društvo Royal međugeneracijska solidarnost d.d. ne posjeduje odobrenje Agencije za usluge isplate mirovine.

Nadalje, na internetskoj stranici Sindikata umirovljenika Hrvatske [www.suh.hr](http://www.suh.hr) objavljen je tekst pod nazivom „*Presedan: državni mirovinski fond preuzima gubitke privatne firme!“* u kojem se navodi: „Zadnjeg dana u studenom 79 saborskih zastupnika podržalo je proračun Vlade premijera Plenkovića za 2018. godinu. Podržao ga je i jedan opozicijski zastupnik, predsjednik Hrvatske stranke umirovljenika, Silvano Hrelja. Dan kasnije, mediji objavljuju i razlog tog postupka. Kako objašnjava Hrelja, proračun je podržao jer će vladajući podržati njegov prijedlog, odnosno, riješiti problem Royal osiguranja, o kojem ovisi oko 600 bivših umirovljenika Luke Rijeka, odnosno, ukupno njih 1.300 u cijeloj osmoj izbornoj jedinici, objašnjava Hrelja. „Ovo je jedan od gorućih umirovljeničkih problema za čije rješenje će biti potrebno stotinu milijuna kuna u deset godina. Vlada će prihvatiti prijedlog zakona u kojem stoji da će oštećeni umirovljenici dobiti sve zaostatke koji im nisu isplaćivani od propasti fonda Royal do danas.“

Također na portalu [www.mirovina.hr](http://www.mirovina.hr) dana 1. prosinca 2017.g. objavljen je članak „Hrelja glasovao za proračun u zamjenu za 100 milijuna kuna umirovljenicima“ u kojem se navodi: „Mirovina.hr doznaje pravi razlog sinoćnjeg glasovanja Silvana Hrelje u potporu HDZ-ovom proračunu. Hrvatska stranka umirovljenika napokon je postigla dogovor s vladajućima, a tiče se sudbine isplata mirovina iz tvrtke Royal međugeneracijska solidarnost, što je problem koji ova stranka pokušava riješiti od 2014. godine.“

Povjerenstvo je izvršilo uvid i u odredbe Zakona o nastavku isplate dokupljenih mirovina („Narodne novine“ broj 130/17.). Člankom 1. navedenog Zakona propisano je da Republika Hrvatska preuzima isplatu dokupljenih mirovina ostvarenih do 31. svibnja 2014.g. koje je korisnicima dokupljene mirovine isplaćivalo trgovačko društvo Royal međugeneracijska solidarnost d.d. na temelju ugovora o dokupu mirovine zaključenih s poslodavcima sa sjedištem u Republici Hrvatskoj.

Člankom 1. stavkom 2. ZSSI-a propisano je da je svrha toga Zakona sprječavanje sukoba interesa u obnašanju javnih dužnosti, sprječavanje privatnih utjecaja na donošenje odluka u obnašanju javnih dužnosti, jačanje integriteta, objektivnosti i transparentnosti u obnašanju javnih dužnosti te jačanje povjerenja građana u tijela javne vlasti.

Člankom 2. ZSSI-a propisano je da u obnašanju javne dužnosti dužnosnici ne smiju svoj privatni interes stavljati iznad javnog interesa. Stavkom 2. istog članka propisano je da sukob interesa postoji kada su privatni interesi dužnosnika u suprotnosti s javnim interesom, a posebice kada privatni interes dužnosnika utječe, kada se osnovano može smatrati da privatni interes utječe ili kada privatni interes dužnosnika može utjecati na njegovu nepristranost u obavljanju javne dužnosti.

Člankom 4. stavkom 5. ZSSI-a propisano je da su povezane osobe u smislu toga Zakona članovi obitelji dužnosnika te ostale osobe koje se prema drugim osnovama i okolnostima opravdano mogu smatrati interesno povezanim s dužnosnikom.

Povjerenstvo prvenstveno obrazlaže da nije u nadležnosti Povjerenstva ispitivati jesu li dužnosnici opravdali povjerenje svojih birača niti jesu li svojim radom i aktivnostima opravdali plaću koja im se isplaćuje. Podnositelj prijave ukazuje isključivo na odgovornost dužnosnika prema biračima zbog neispunjenih očekivanja istih, što nije u nadležnosti Povjerenstva, već se ogleda u izbornom rezultatu pojedinog dužnosnika.

Vezano za dio prijave u kojem se navodi da je dužnosnik pogodovao trgovačkom društvu Royal međugeneracijska solidarnost d.d., Povjerenstvo ističe da u postupku nisu utvrđene okolnosti iz kojih bi proizlazila povezanost dužnosnika Silvana Hrelje s navedenim trgovačkim društvom, niti je Povjerenstvo steklo saznanja koja bi upućivala da je dužnosnik pogodovao istom. Povjerenstvo dodatno navodi da je Zakon o nastavku isplate dokupljenih mirovina donio Hrvatski sabor kao zakonodavno tijelo, a istim se uređuje da Republika Hrvatska preuzima isplatu dokupljenih mirovina koje je korisnicima istih isplaćivalo trgovačko društvo Royal međugeneracijska solidarnost d.d. na temelju ugovora o dokupu mirovine.

Slijedom navedenoga, u prijavi nisu navedene konkretne okolnosti iz kojih bi proizlazilo da su privatni interesi dužnosnika Silvana Hrelje ili s njim povezane osobe utjecali na obnašanje dužnosti zastupnika u Hrvatskom saboru, niti navodi iz prijave upućuju na postupanje dužnosnika koje bi bilo protivno obvezama, zabranama i ograničenjima propisanim odredbama ZSSI-a.

S obzirom da iz prikupljenih podataka i dokumentacije ne proizlazi da je postupanjem dužnosnika Silvana Hrelje došlo do moguće povrede odredbi ZSSI-a, Povjerenstvo je donijelo odluku kao što je navedeno u izreci ovog akta.

PREDSJEDNICA POVJERENSTVA

 Nataša Novaković, dipl. iur.

Dostaviti:

1. Dužnosnik Silvano Hrelja, elektronička dostava
2. Podnositelju prijave, osobno
3. Objava na internetskoj stranici Povjerenstva
4. Pismohrana